અને અમુક મુરતિયાઓ તો છોકરીઓને મૌખિક પરીક્ષામાં નાપાસ કરવાના નિર્ણય સાથે જ ઘરેથી નીકળ્યા હોય તેમ નાખી દેવા જેવા ફાલતુ સવાલો પૂછતા હોય છે. દા.ત. તાલુકો મોટો કે જિલ્લો? ગુજરાતી ત્રીજા-ચોથા ધોરણમાં ભણતું ટાબરિયું પણ આ સવાલનો જવાબ સરળતાથી આપી શકે, તોય આવો સવાલ કોઇ લગ્નનો ઉમેદવાર પૂછે ત્યારે તેને ગૂઢ પ્રશ્ન સમજી દીકરી ઊંડા વિચારમાં પડી જાય છે. આમ તો આવો પ્રશ્ન પૂછનાર, આ પ્રશ્ન દ્વારા તેની માનસિક ઉંમર છતી કરતો હોય છે એટલે આમાં ખાસ વિચારવા જેવું હોતું નથી. છતાં આવા સવાલના જવાબમાં કન્યા ચતુરાઇથી કહી શકે કે એ બધું હું ન સમજુ, મારો વર કહેતો હોય એ જ ઇલાકો મોટો, પછી એ તાલુકો હોય કે જિલ્લો, મને એથી કોઇ ફરક નથી પડતો... અપ્રસ્તુત અને નકામા પ્રશ્નોના ઉત્તર દીકરીઓએ આ જ ભાષામાં આપવા જોઇએ, કેમ કે આવા બેવકૂફ છોકરા સાથે વાત ન બને તો એમાં દીકરીએ ખાસ કંઇ ગુમાવવા જેવું હોતું નથી...